CENTRALNA BANKA

BOSNE I HERCEGOVINE

Broj: UV-122-01-1-36/17 LjJ

Sarajevo, 29. mart 2017. godine

Na temelju članka 2. stavka 3. točke h, članka 7. točke e, članka 39. i članka 42. Zakona o Centralnoj banci Bosne i Hercegovine („Službeni glasnik BiH“ broj: 1/97, 29/02, 13/03, 14/03, 09/05, 76/06 i 32/07), u skladu s Politikom izrade novčanica i kovanog novca konvertibilne marke, POV. 100-UV broj: 107/12 od 1. studenoga 2012. godine, POV. UV-122-01-1-21/15 RJ od 31. ožujka 2015. godine, UV-122-01-1123/15 SD od 23. studenoga 2015. godine i UV-122-01-1-43/16 SD od 23. lipnja 2016. godine i Odluke o planu izdavanja novčanica konvertibilne marke apoena 10, 50 i 100 konvertibilnih maraka, UV-122-01-1-35/17 LjJ od 29. ožujka 2017. godine, Upravno vijeće Centralne banke Bosne i Hercegovine na 6. sjednici od 29. ožujka 2017. godine, donosi

ODLUKU

o puštanju u optjecaj novčanica konvertibilne marke

apoena 10, 50 i 100 konvertibilnih maraka

Članak 1.

Centralna banka Bosne i Hercegovine tiskala je novčanice konvertibilnih maraka (u daljem tekstu: KM) u apoenima od 10, 50 i 100 KM, izdanja 2017. godine, u verziji Federacije Bosne i Hercegovine i verziji Republike Srpske, u skladu s Odlukom Centralne banke Bosne i Hercegovine, UV-122-01-1-29/16 AS od 31. ožujka 2016. godine.

Članak 2.

Novčanice KM iz članka 1. ove odluke imaju osnovna obilježja i dizajn u svemu utvrđena Odlukom o osnovnim obilježjima i dizajnu novčanica konvertibilne marke apoena 10, 20, 50 i 100 konvertibilnih maraka (“Službeni glasnik BiH”, 22/11).

Članak 3.

Novčanice KM iz članka 1. ove odluke tiskane su s godinom izdanja “2017”.

Članak 4.

Obje verzije novčanica KM iz ove odluke su, po Zakonu o Centralnoj banci Bosne i Hercegovine, ravnopravne i sve javne i privatne institucije i ustanove, pravne i fizičke osobe obvezne su ih prihvatiti u njihovoj nominalnoj vrijednosti kao zakonsko sredstvo plaćanja, kada im se ponude u gotovinskim transakcijama, odnosno u namiri i plaćanju bilo kojih obveza prema njima, na cijelom teritoriju Bosne i Hercegovine.

Članak 5.

Stupanjem na snagu ove odluke Centralna banka Bosne i Hercegovine će, preko Centralnog ureda, glavnih jedinica i podružnica, novčanice iz ove odluke puštati u optjecaj sukcesivno, u skladu s inventurom zaliha novčanica i planom izdavanja novčanica u optjecaju.

Članak 6.

Ova odluka stupa na snagu danom objavljivanja u “Službenom glasniku BiH”, a objavit će se i u “Službenim novinama Federacije BiH”, “Službenom glasniku Republike Srpske” i “Službenom glasniku Brčko distrikta BiH”.

Predsjedatelj

Upravnog vijeća Centralne banke

Bosne i Hercegovine

GUVERNER

dr. Senad Softić

# 